MRK moet optree na Ekurhuleni-burgemeester se uitlatingsMzwandile Masina by ŉ herdenkingsdiens vir die struggle-veteraan Chris Hani in Boksburg (10 April 2017). Skermskoot: eNCA Dreigemente wat die burgemeester van Ekurhuleni, Mzwandile Masina, Maandag met die gedenkdiens van Chris Hani se afsterwe gemaak het, is volgens die VF Plus rassisties, beledigend en dreigend van aard teen wit mense en die Menseregtekommissie (MRK) is gevra om dit te ondersoek. Masina se dreigement was teen wittes en die organisasie SaveSA gerig. Maroela Media het vroeër berig hy het gesê, “Ons vra mooi, julle moet ophou om ons land te verdeel, want dié wat in 1994 by julle gestaan het, sal nie oor vyf jaar hier wees nie. Indien julle so voortgaan, kan dinge baie rof raak. Ons is baie. Dit is nie ŉ dreigement nie. Ons is baie en dit kan baie, baie rof raak.” Hy het ook gesê: “Dis baie belangrik dat ons ŉ baie, baie sterk waarskuwing uitstuur [dat] ons enige individu sal verguis wat in die pad staan van nasiebou en maatskaplike kohesie in Suid-Afrika. Ek wil vir ons wit eweknieë in Suid-Afrika sê hulle moet baie versigtig wees…” Jennifer Rautenbach, VF Plus-raadslid vir Ekurhuleni, het gesê die uitlatings is uiters kommerwekkend en die indruk wat dit skep is dat wittes ernstige leed aangedoen kan word indien hulle nie saamstem met alles wat die ANC-regering doen nie. Sy sê die woorde van Masina veroorsaak rassewrywing en -verdeling en is uiters onheilspellend in ŉ land waar die staatspresident reeds ŉ klimaat van rassespanning geskep het met sy verdelende uitlatings. “Die VF Plus sien hierdie aangeleentheid in ŉ baie ernstige lig. Indien dit ongehinderd voortgaan, kan dit ernstige gevolge vir almal in die land inhou. Die party versoek daarom die MRK om sonder enige vooroordeel hierdie uitlatings deeglik te ondersoek en streng op te tree om dié groeiende tendens in die kiem te smoor.” Die VF Plus het ook pres. Jacob Zuma by die Menseregtekommissie verkla oor uitlatings in sy toespraak met die herdenking van Chris Hani se moord.